فوقبنادم

لفوقبنادم ؤلا بنادم لفوقاني (ب لألمانية ) هوّا مفهوم ف لفلسفة د نيتشه، لي ستعملو سيرتو ف كتابو هاكا هضر زاراتوسطرا. ف هاد لكتاب لي كينتامي ل لجنس لأدابي د تّعاويد لفلسافي، نيتشه كيݣول على لسان زاراتوسطرا بلي لفوقبنادم هوّا لهدف لي خاص تسعا ليه لبشرية. نيتشه حط لمفهوم د لفوقبنادم كا قيمة موقابيلة ل لوعود لغيبية (بحال لحساب ؤ لعقاب، ؤ لاخرة) لي كاينين ف دّيانات لبراهيمية سيرتو لمسيحية. هاد لموصطلح كيبان ف بزاف د لمقاطع د لكتاب، بحال:

راني كانعلّمكوم على لفوقبنادم. بنادم هوّا واحد لحاجة لي غادة تّجاوز. أشنو درتو باش تّجاوزوه؟ جميع لكائنات ل حد سّاعة خلقات شي حاجة فوق منها؛ واش بغيتو تكونو نتوما لمارية لحسيبة ديال هاد لفيضة لعضيمة ؤ ترجعو ݣاع ل لبهايم بلاصت ماتّجاوزو بنادم؟ شنو هوّا لقرد ب نّسبة ل بنادم؟ موضوع د تّقشاب كيقدر يمرݣ منو لواحد. ؤ بنادم تا هوّا هاكا غايكون عند لفوقبنادم: موضوع د تّقشاب يقدر يمرݣ منو. راكو ضربتو طريقكوم ديجا من دودة ل بنادم، ؤ باقي ف داتكوم من دّود كتر من ما فيها د بنادم. واحد زّمان كنتو قرودا، ؤ حتا دابا بنادم راه قرد كتر من أي قرد.

حضيو، راني كانعلّمكوم على لفوقبنادم. لفوقبنادم هوّا لمعنى د لأرض، خلّيو إرادتكوم تݣول "لفوقبنادم غادي يكون لمعنى د لأرض!" كانترجّاكوم أ خوتي، خلّيو وفاكوم يبقا ل لأرض، ؤ ماتّيّقوش دوك لي كيهضرولكوم على أمال من عالم أخور. خلّاطين د سّم هوما، سوا كانو واعيين بيها ؤلا لا. كارهين ل لحياة هوما، مسوّسين ؤ مسمومين براسهوم، لي لأرض عيات منهوم: خلّيوهوم يزيدو فحالهوم.

هاكا هضر زاراتوسطرا، كتاب 1، فقرة 3

 لموصطلح ف لألمانية ؤ ف لوغات خرين 
ف لألمانية، لموصطلح د  مركب من  ؤ . لمزيودة  تقدر تاخد معاني بزاف على حساب لكلمة لي لصقات فيها، بحال "تّفوق"، "لإفراط"، "سّمو" ؤلا "تّعالي"، "لقوة"، ؤ زيد ؤ زيد. كلمت  كاتعني "بنادم" ب لمعنى لعام بلا تحديد لجينس، ماشي راجل ؤلا مرا، سوا كا نوع حيواني ؤلا كا فرد ديال هاد نّوع.

كاينين بزاف د طّرجامات ديال هاكا هضر زاراتوسطرا ل لعربية، أغلبيتها تّافقات باش تطرجم  ب . فيليكس فارس طرجم لموصطلح ل لعربية ب ، ؤ علي مصباح، لي نتاقد لختيار د فيليكس فارس، طرجمو ب .

ب نّݣليزية، أول طرجامة دارها أليكساندر تيل ف 1896، ؤ ختار لموقابيل  ب نّݣليزية. من ديك سّاع طرجامات خرين بانو لي ستعملو موصطلحات خرين بحال  و . لفيلسوف لألماني لميريكاني والتر كاوفمان نتاقد تّخدام ديال ، حيت من ناحية لمزيودة نّݣليزية سوپر  ماشي موقابيل مزيان ل لمزيودة لألمانية  ؤ من ناحية خرة، حيت ملي تشهرات شّخصية لخيالية د سوپرمان، يقدر يطرا سوء تفاهم ؤلا خلط عند لقاريين ؤلا سّامعين. بزاف د لفلاسفة لأنݣلوفونيين كيفضّلو يستعملو لموصطلح د  كيما هوّا ب لألمانية.

 ف لفلسفة د نيتشه 
لمفهوم د لفوقبنادم مرتابط ب بزاف د لمفاهيم خرين ف لفلسفة د نيتشه، ؤ مايمكنش يتّفهم مزيان خارج سّياق د لأعمال لخرين ديالو.
لفوقبنادم عند نيتشه كيمتل واحد لإنسان لي ب لإرادة د لقوة لي عندو، قدر يتجاوز راسو ؤ دّوافع لبدائية ديالو، باش يحقق مستوى أخلاقي ؤ إبداعي كيتجاوز داكشي لّي عند بنادم. ؤ هوّا ب هاد لمعنى كيمتّل لجوهر د لإنسانية ف معناها صّافي، لي سّعي ليها كيعطي معنى ل لحياة، ؤ كيحارب لحالة د لعدمية لي جات بسباب رّفض د دّين، بعد ما مات الله من لمنضور ديال نيتشه.

ب نّسبة ل نيتشه، ل حد سّاعة، حتا فرد بشري ف تّاريخ ماقدر يوصل ل هاد لمستوى، ولاكين كاينين بعض لأفراد لي دكرهوم كا أمتيلا لي يقدر بنادم يحتادي بيهوم باش يمشي ف طّريق د لفوقبنادم، منهوم سقراط، ليسوع، يوليوس قيصر، ليوناردو داڤينتشي، مايكل أنجيلو، شيكسپير، ݣوته ؤ ناپوليون.

 لمعنى د لأرض vs لمعنى د لغيب 
نيتشه كيحط لمعنى د لأرض، لي لهدف ديالو لوصول ل لفوقبنادم، كا بديل ل لمعنى لي جابتو لمسيحية، لي متعلق ب لحياة لموراوية يعني مورا لموت. من لمنضور د نيتشه هاد لمعنى دّيني تّقليدي مابقاش كيجاوب على لأسئلة د لإنسان لعصري، ؤ فقد لقوة ديالو ف لحياة د بنادم، شّي لي كيعبّر عليه ب لعيبارة لمشهورة "الله مات". من هاد لوجهة د نّضر، لفوقبنادم هوّا مفهوم لي كيعوّض "الله" ف لفلسفة د نيتشه.

لمسيحية أيضا كاتعتابر لكسدة د بنادم ؤ لمادة بشكل عام شي حاجة لي قيمتها هابطة، ب لموقارنة معا رّوح ؤ لعالم لّامادي، ؤ داكشي علاش خرجو منها تّيجاهات لي كاتحتاقر لكسدة ؤ كاتدعو ل رفض عطيانها شنو كاتحتاج، بحال لمداهب د زّهد Ascetism. نيتشه ب لموقابيل كيعتابر رّوح ؤ لكسدة نفس لحاجة، ؤلا بلي رّوح طرف من لكسدة.

 لفوقبنادم vs لبنادم لّخراني 
ف لفلسفة د نيتشه، لأطروحة لمضادة ل لفوقبنادم، هيّا "لبنادم لّخراني"، لي كيمتّل تّدهور ؤ نّحيطاط لي يقدر يوصل ليه بنادم. لبنادم لّخراني هوّا واحد لإنسان لي ماكينتج ؤ ماكيبدع والو، غير كيستهلك، ؤ ماعندو حتا قيم ؤلا أهداف عالية كيسعا ليها. كيعيش ف رّاحة ؤ لملدات ليومية، ؤ كيحساب ليه بلي هادي هيّا سّعادة، ولاكين ف لجوهر ديالو كيكون تعيس ؤ حاقد.
جا لوقت باش بنادم يحط هدف ل راسو. جا لوقت باش يغرس زّريعة ديال أعلى أمل عندو. حيت ترابو باقي يغني ؤ يوفي. ولاكين واحد نّهار غايجي ملي هاد تّراب غادي يفقار ؤ يتمدّن، ؤ تا شجرة عالية ماتقدر تنبت فيه. واكواك أ زّمان، قريب بنادم مايبقا يرمي نبلة شوقو بعد من بنادم، ؤ وتر قوسو ينسا كيف يزنزن!

"شنو هوّا لحب؟ شنو هوّا لإبداع؟ شنو هوّا شّوق؟ شنو هوما نّجوم؟" هاكا كيسوّل لبنادم لّخراني ؤ كيرمّش.

هاكا هضر زاراتوسطرا، كتاب 1، فقرة 4

 تأتير على لفلسفة ؤ تّقافة 
 نّازية 

لموصطلح ديال Übermensch كان مخدّم من طاراف هيطلر ؤ نّازيين باش يوصف لفيكرة ديالهوم د عيرق أري جرماني متفوّق.

 لأناركية 

 لحاراكة لموربنادمية 

 مصادر 

تصنيف:فلسفة د فريدريش نيتشه
تصنيف:مقالات فيها مصدر و 3000 بايت
تصنيف:مفاهيم ف لميطافيزيك
تصنيف:مقالات ب عناوين فيها نيولوجيزم
تصنيف:هاكا هضر زاراتوسطرا